Chevrolet Camaro 6ης γενιάς

Η έκτη γενιά της Chevrolet Camaro είναι ένας τυπικός εκπρόσωπος των λεγόμενων muscle cars και παρήχθη από την αμερικανική αυτοκινητοβιομηχανία Chevrolet. Το μοντέλο αποκαλύφθηκε επίσημα στις 16 Μαΐου 2015 στο Ντιτρόιτ, Μίσιγκαν, και μπήκε στη μαζική παραγωγή τον Νοέμβριο του 2015, για τη σεζόν (model year, έτος μοντέλου) του 2016, όπου και διατηρήθηκε έως τις 14 Δεκεμβρίου 2023, όταν και διακόπηκε οριστικά, χωρίς άμεσο διάδοχο, λόγω μεγάλης πτώσης των πωλήσεων.

Κατασκευαζόταν στο Λάνσινγκ της πολιτείας Μίσιγκαν, σηματοδοτώντας έτσι την επιστροφή της παραγωγής της Camaro στις Ηνωμένες Πολιτείες, καθώς η τέταρτη και η πέμπτη γενιά είχαν παραχθεί στον Καναδά. Όπως και σχεδόν όλες οι παλαιότερες γενιές του μοντέλου (εκτός από τη δεύτερη γενιά της Camaro, που δεν διατέθηκε σε ανοιχτή έκδοση), προσφέρθηκε σε εκδοχές 2-πορτο κουπέ και 2-πορτο καμπριολέ.

## Συγγενικά μοντέλα
[thumb|left|Chevrolet Camaro Convertible του 2016 στο Σαλόνι Αυτοκινήτου του [Μόντρεαλ, Κεμπέκ, Καναδάς.]]

Σε αντίθεση με την προκάτοχο Chevrolet Camaro 5ης γενιάς που βασιζόταν στην πλατφόρμα **GM Zeta platform**, η 6η γενιά βασίστηκε στην **GM Alpha platform**, την οποία και μοιράστηκε με την Cadillac ATS και την Cadillac CTS. Ωστόσο, σύμφωνα με επίσημη ανακοίνωση του ομίλου της General Motors, το 70% των βασικών δομικών στοιχείων της Camaro έκτης γενιάς ήταν μοναδικά στο μοντέλο αυτό.

Επίσης, η έκτη γενιά είναι οριακά μικρότερη σε όλες τις διαστάσεις από την πέμπτη γενιά, επιτυγχάνοντας όμως έτσι και μείωση του βάρους κατά 100 κιλά. Ωστόσο, η πέμπτη και η έκτη γενιά της Camaro έχουν εισπράξει έντονα αρνητικά σχόλια από τον Τύπο αυτοκινήτου και το ευρύ κοινό για εντελώς ανεπαρκή ορατότητα προς τα πίσω και προς τα πλαϊνά, αλλά ακόμα και μπροστά, και μια γενικότερη κλειστοφοβική αίσθηση στο σαλόνι της κλειστής εκδοχής κουπέ, λόγω των στενών και χαμηλών παραθύρων και μπροστινού και πίσω παρμπρίζ. Μάλιστα αρκετοί οδηγοί έχουν σχολιάσει ακόμα και ότι το αυτοκίνητο ήταν, για τους λόγους αυτούς, ανασφαλές στην οδήγηση, συχνά αναφέροντας ότι η οδήγηση του κουπέ θυμίζει μια αίσθηση «σαν να βλέπεις μέσα από σχισμές σε πολεμίστρες». Επιπλέον, η πέμπτη γενιά και κάπως εντονότερα η έκτη γενιά εισέπραξαν και αρνητικά σχόλια από ιδιοκτήτες και επιβάτες με υψηλό ανάστημα για ανεπαρκή χώρο για τα κεφάλια ακόμα και των μπροστινών επιβατών.

## Επίπεδα εξοπλισμού

Κατά την εμπορική εισαγωγή του, η Camaro έκτης γενιάς προσφερόταν στα εξής επίπεδα εξοπλισμού: 1LT, 2LT, 1SS, and 2SS. Όλες οι εκδόσεις έφεραν εξ αρχής στάνταρ 7 αερόσακους, αυτόματο κλιματισμό, cruise control, δορυφορικό ραδιόφωνο, αισθητήρες παρκαρίσματος και ρύθμιση τιμονιού πάνω / κάτω και μέσα / έξω.
[thumb|left|Το επίσημο Chevrolet Camaro pace car για το [Ράλι Ιντιανάπολις 500 του 2016.]]
[thumb|left|Camaro Convertible του 2020 στο [Μόντρεαλ, Καναδάς.]]

Τον Οκτώβριο του 2016, η Chevrolet ανακοίνωσε την προσθήκη μιας εισαγωγικής έκδοσης εξοπλισμού 1LS από τα τέλη Νοεμβρίου του 2016, για τη σεζόν (model year, έτος μοντέλου) του 2017, όπως και έγινε. Τα επίπεδα εξοπλισμού της 1LS είναι πανομοιότυπα με αυτά της 1LT, με εξαίρεση το γεγονός ότι η 1LS διατίθεται μόνο με τον βενζινοκινητήρα 2.0 λίτρων turbo I4 (4-κύλινδρο σε σειρά) και το 6-τάχυτο μηχανικό κιβώτιο, και ότι προσφέρεται αποκλειστικά στην εκδοχή κουπέ, χωρίς να υπάρχει και καμπριολέ. Επίσης, η έκδοση 1LT απέκτησε ταυτόχρονα ως στάνταρ το 8-τάχυτο αυτόματο κιβώτιο με μοχλούς αλλαγής πίσω από το τιμόνι. Η εισαγωγική έκδοση 1LS κυκλοφόρησε τότε για πρώτη φορά στην αγορά, με βασική τιμή πώλησης στα 26.000 δολάρια και αυτό συνέβη μετά από σχετική ανακοίνωση της Chevrolet για μείωση των τιμών σε όλη την παλέτα εκδόσεων της Camaro για το 2017, λόγω της διαρκώς πτωτικής πορείας των πωλήσεων της έκτης γενιάς (δείτε τον σχετικό πίνακα παρακάτω).
[thumb|left|Chevrolet Camaro 2SS 50th Anniversary Special Edition, ειδική έκδοση του 2017 για τον εορτασμό των 50 ετών από την εισαγωγή της [Chevrolet Camaro 1ης γενιάς|αρχικής Camaro, της σεζόν του 1967. Εδώ σε εκδοχή καμπριολέ.]]

Επίσης, με την έναρξη της σεζόν του 2017 προστέθηκε και το σπορ πακέτο 1LE, ως προαιρετική επιλογή στις εκδόσεις V6 και V8 coupe με το 6-τάχυτο μηχανικό κιβώτιο, καθώς και η κορυφαία έκδοση ZL1, που φέρει υπερτροφοδοτούμενο κινητήρα 6.2 λίτρων V8. Μάλιστα η ZL1 εισήγαγε το νέο, τότε, 10-τάχυτο αυτόματο κιβώτιο **10R90**, ως έξτρα, ενώ η στάνταρ μετάδοση είναι το 6-τάχυτο μηχανικό. Η ισχύς της ZL1 είναι 650 bhp (480 kW; 660 PS), η ροπή 880 N·m (650 lb·ft), η επιτάχυνση 0 - 60 mph (0 - 97 km/h) μόλις 3,5 δευτερόλεπτα και το 1/4 του μιλίου (0 - 400 μέτρα) καλύπτεται σε 11,4 δευτερόλεπτα, με την ταχύτητα να έχει φτάσει ως τότε τα 127 mph, δηλαδή 204 km/h. Η τελική ταχύτητα της ZL1 έχει μετρηθεί επίσημα στα 198 mph, δηλαδή 319 km/h.

## Επανασχεδιασμοί και βελτιώσεις

Το φθινόπωρο του 2018, για τη σεζόν (model year, έτος μοντέλου) του 2019, η έκτη γενιά της Camaro υπέστη έναν επανασχεδιασμό, μαζί με τα περισσότερα μοντέλα της Chevrolet (μεταξύ των οποίων τα Spark, Cruze και Malibu), με λίγο διαφορετική αισθητική στο μπροστινό μέρος. Άλλες αλλαγές για την ίδια σεζόν, περιελάμβαναν μια τρίτη γενιά του συστήματος ενημέρωσης MyLink, νέα αισθητική στο σαλόνι, καινούριες ζάντες ελαφρού κράματος, τη διαθεσιμότητα του πακέτου επιδόσεων 1LE Performance Package και στη βασική έκδοση 2.0 λίτρων I4 στο επίπεδο εξοπλισμού LT (προηγουμένως το 1LE Performance Package προσφερόταν μόνο στα V6 LT και στα V8 SS και ZL1), την προσθήκη δύο νέων εξωτερικών χρωματισμών στην παλέτα των χρωμάτων (του μπλε μεταλλικού Riverside Blue Metallic και του γκρι μεταλλικού Satin Steel Gray Metallic) και ένα νέας σχεδίασης μπροστινό καπό στα μοντέλα SS. Επίσης, στα SS το προαιρετικό 8-τάχυτο αυτόματο κιβώτιο αντικαταστάθηκε από ένα 10-τάχυτο αυτόματο κιβώτιο. Παράλληλα, τα συστήματα υποβοήθησης του οδηγού, όπως το Lane Change Alert (Σύστημα Προειδοποίησης Αλλαγής Λωρίδας) με Side Blind Zone Alert (Σύστημα Προειδοποίησης Τυφλής Γωνίας), αναβαθμίστηκαν και βελτιώθηκαν. Η Chevrolet Camaro του 2019 κυκλοφόρησε για πρώτη φορά το φθινόπωρο του 2018.
thumb|left|Chevrolet Camaro RS convertible του 2021.

Η Chevrolet, επίσης, παρουσίασε μια εκδοχή «2019 Camaro SS» στο SEMA Show του 2018, με ένα εντελώς νέο εξωτερικό χρώμα Shock κιτρινοπράσινο, μοντέλο που έγινε εμπορικά διαθέσιμο στις αρχές του έτους 2019.

Για τη σεζόν (model year, έτος μοντέλου) του 2020, η Chevrolet άλλαξε ελαφρά την αισθητική στο μπροστινό άκρο της έκδοσης Camaro SS, ως απάντηση σε κάποια αρνητικά σχόλια για το προηγούμενο λίφτινγκ, με τον μπροστινό προφυλακτήρα, επίσης, στην έκδοση αυτή να βάφεται εξ ολοκλήρου στο χρώμα του αμαξώματος. Ένα καινούριο εισαγωγικό επίπεδο του V8 εισήχθη, υπό την ονομασία «Camaro LT1 V8», με έναν βενζινοκινητήρα 6.2 λίτρων LT1 V8 και με την ισχύ του να έχει ρυθμιστεί στους 455 ίππους. Στα μοντέλα με τον κινητήρα V6, το 8-τάχυτο αυτόματο κιβώτιο αντικαταστάθηκε από το 10-τάχυτο αυτόματο κιβώτιο. Προστέθηκε ένα νέο εξωτερικό χρώμα στην παλέτα, το «Rally Green» («Πράσινο των Ράλλυ»). Η Camaro της σεζόν του 2020 κυκλοφόρησε για πρώτη φορά στις ΗΠΑ το φθινόπωρο του 2019.
thumb|right|Το σαλόνι μιας Chevrolet Camaro LT1 Convertible του 2022.

Ειδικότερα στην Ευρώπη, η εξαγωγή της Camaro διακόπηκε στις 31 Αυγούστου 2019 για λόγους προδιαγραφών καυσαερίων, λόγω των ακόμα αυστηρότερων προδιαγραφών Euro 6d, αφήνοντας την Corvette το μοναδικό μοντέλο της Chevrolet που διατίθεται επίσημα.

Για τη σεζόν του 2022 και μετά, το πακέτο 1LE για τις εκδόσεις με κινητήρες I4 ή V6 διακόπηκε.

Τη σεζόν του 2024, έγιναν αρκετές αλλαγές στις παραγγελίες της Camaro, καθώς η GM ετοιμαζόταν να σταματήσει οριστικά την παραγωγή του μοντέλου. Μερικές από αυτές τις αλλαγές περιελάμβαναν: τη συντόμευση της παραγωγής για την Camaro του model year 2024, την παραγωγή λιγότερων αντιτύπων από τα προηγούμενα χρόνια, τη μη αποδοχή πλέον παραγγελιών για εταιρικές πωλήσεις ή κυβερνητικές παραγγελίες και την κατάργηση τυχόν εκπτώσεων εργαζομένων της GM. Αρκετές σημαντικές επιλογές διακόπηκαν επίσης, όπως ο υπερτροφοδοτούμενος κινητήρας 2.0L I4 LTG, τα χρώματα εξωτερικής βαφής «Rapid Blue» («Ταχύ μπλε») και «Shadow Gray Metallic» («Μεταλλικό γκρι της σκιάς»), οι επιλογές χαμηλωμένης ανάρτησης και μπάρας ταλάντωσης, οι τροχοί Caliente 20 ιντσών και το βασικό επίπεδο εξοπλισμού 1LS.

## Διακρίσεις
* Motor Trend 2016 Car of the Year (Αυτοκίνητο της Χρονιάς).
* Car and Driver 10 Best Cars (τα 10 Καλύτερα Αυτοκίνητα), καθώς ήταν μέσα στη λίστα τα έτη 2016 και 2017.
* Επίσημο pace car για το Ράλι Ιντιανάπολις 500 του 2016.

## Πωλήσεις στις ΗΠΑ

thumb|right|Chevrolet Camaro SS convertible του 2016.

Ήδη από το πρώτο έτος κυκλοφορίας της, οι πωλήσεις της έκτης γενιάς ήταν εμφανώς χαμηλότερες από αυτές της πέμπτης και η πτώση αυτή συνεχιζόταν σταθερά κάθε χρόνο. Λόγω της διαρκώς πτωτικής πορείας των πωλήσεων της έκτης γενιάς, ως αποτέλεσμα της ολοένα και εντονότερης στροφής των καταναλωτών προς τα SUV και τα pick-up, αλλά και λόγω έντονα αρνητικών σχολίων ότι το μοντέλο είχε ένα έντονα κλειστοφοβικό σαλόνι με κάκιστη ορατότητα προς όλες τις κατευθύνσεις, που δυσκόλευε ακόμα και την οδήγηση (όπως προαναφέρθηκε), ήδη από το καλοκαίρι του 2019 άρχισαν για πρώτη φορά να κυκλοφορούν επίμονες και βάσιμες πληροφορίες (αν και ο μητρικός όμιλος της General Motors για σχεδόν 4 χρόνια δεν το είχε επιβεβαιώσει ακόμα επίσημα) ότι η Chevrolet θα καταργούσε οριστικά την Camaro το 2023, καθώς το πρόγραμμα ανάπτυξης μιας νέας γενιάς είχε ήδη από τότε ανασταλεί. Ιδιαίτερα καταστροφική πτώση σημειώθηκε το 2020, όταν πωλήθηκαν μόλις 29.777 Camaro, έναντι 61.090 Ford Mustang και 52.955 Dodge Challenger. Στα τέλη του έτους 2020 η εκτίμηση των αναλυτών για τη λήξη της παραγωγής μετατέθηκε για το 2025.

Τελικώς, στις 22 Μαρτίου 2023 ο μητρικός όμιλος της General Motors ανακοίνωσε επίσημα ότι η παραγωγή της Camaro θα διακοπεί τον Ιανουάριο του 2024, αρχικά χωρίς διάδοχο, αλλά επίσης και ότι το όνομα Camaro θα επανέλθει κάποια στιγμή μελλοντικώς, χωρίς όμως να δηλώσει σε τι είδους μοντέλο και αμάξωμα θα εισαχθεί εκ νέου.

Τελικώς, η παραγωγή της εκδοχής καμπριολέ διακόπηκε στις 22 Νοεμβρίου 2023 και της εκδοχής κουπέ διακόπηκε στις 14 Δεκεμβρίου 2023. Ωστόσο, η Chevrolet είχε ήδη ανακοινώσει από τον Μάρτιο του 2023 ότι «αυτό δεν είναι το τέλος της ιστορίας της Camaro», πυροδοτώντας έτσι μια έντονη φημολογία ότι η ονομασία Camaro θα επανέλθει μελλοντικώς, πιθανώς σε κάποια σπορ εκδοχή SUV ή σεντάν.

Σύμφωνα με τις εκτιμήσεις των αναλυτών, το εργοστάσιο Grand River της General Motors στο Λάνσινγκ του Μίσιγκαν, όπου κατασκευάστηκε η Chevrolet Camaro 6ης γενιάς και τώρα συνεχίζονται να παράγονται οι Cadillac CT4 και Cadillac CT5, θα αναλάβει μελλοντικώς την παραγωγή ηλεκτρικών αυτοκινήτων.

## Αναφορές


## Εξωτερικοί σύνδεσμοι

* Η επίσημη Αμερικανική ιστοσελίδα της Chevrolet Camaro 

Κατηγορία:Σπορ αυτοκίνητα
Κατηγορία:Αμερικανικά αυτοκίνητα
Camaro 6